Die Hoër Meisieskool Bloemhof is 'n sekondêre Afrikaansmedium skool vir meisies geleë in Kochstraat, Stellenbosch. Die skool is die oudste Afrikaansmedium-meisieshoërskool in Suid-Afrika en die enigste in Kaapland. Dit is gestig in 1874 deur ds JH Neethling, prof NJ Hofmeyr en prof J Murray en formeel geopen op 26 Januarie 1875. Aanvanklik is die naam "Bloemhof" slegs gekoppel aan die koshuis omdat daar volgens ds J H Neethling "Bloeme vir die volk" gekweek word, maar in 1879 is die naam ook amptelik oorgedra na die skool. Bloemhof was eers Engels, maar in 1925 is die voertaal na Afrikaans verander. Die skool is aanvanklik gehuisves in die sierlike gebou in Ryneveldstraat, wat vandag bekend staan as die Eben Donges-sentrum, met onder andere Neethlinghuis en Erfurthuis as koshuise. In 1960 is na die huidige perseel met die skoolgebou, koshuis en sportgronde verskuif, wat in die afgelope paar jaar groot aanbouings gesien het. Bloemhof se vernaamste voederskool is die Laerskool Eikestad (oorkant die straat). Haar broerskool is Paul Roos Gimnasium ('n paar honderd meter straat af) en haar susterskool is Rhenish Girl's High (op die perseel langsaan).